Djela apostolska (Šarić)/Glava 8.
1 A Savao je bio pristao na ubojstvo njegovo. U onaj dan nastade veliko progonstvo Crkve u Jerusalemu. Svi se razasuše po krajevima judejskim i samarijskim osim apostola. 

2 A ljudi pobožni sahraniše Stjepana i učiniše nad njim velik plač. 

3 A Savao je pustošio Crkvu, i ulazio u kuće, i vukao muževe i žene, i bacao ih u tamnicu. 

4 Oni, što su se bili razasuli, prolazili su i propovijedali riječ Božju. 

5 Tada Filip siđe u grad Samariju, i propovijedao im je Krista. 

6 Narod je pazio jednodušno na ono, što je govorio Filip, slušajući i gledajući znake, što ih je činio, 

7 Jer su nečisti dusi izlazili s velikom vikom iz mnogih opsjednutih i mnogi su uzeti i hromi ozdravili. 

8 I bila je velika radost u gradu onome. 

9 A bio je neki čovjek, po imenu Simon, koji se prije bavio čaranjem u gradu i zavodio narod samarijski govoreći, da je on nešto veliko. 

10 Sve, veliko i malo, pristajalo je uz njega i govorilo: "Ovo je velika sila Božja." 

11 A pristajali su uz njega, jer ih je dugo vremena zaluđivao svojim čaranjem. 

12 Ali kad je Flip naviješćivao radosnu vijest o kraljevstvu Božjemu i o imenu Isusa Krista, primiše muževi i žene vjeru i dadoše se krstiti. 

13 I Simon vjerova i pokrsti se. Priključi se Filipu, i divio se je vrlo videći znake i velika čudesa što su se događala. 

14 A kad čuše apostoli, koji su bili u Jerusalemu, da je Samarija primila riječ Božju, poslaše k njima Petra i Ivana. 

15 Ovi siđoše i pomoliše se za njih, da prime Duha Svetoga. 

16 Jer još ni na jednoga od njih nije bio došao. Oni su bili samo kršteni u ime Gospodina Isusa. 

17 Tada položiše ruke na njih, i oni primiše Duha Svetoga. 

18 A kad vidje Simon, da se Polaganjem ruku apostola dijeli Duh Sveti, donese im novaca 

19 I reče: "Dajte i meni tu vlast, da kad položim ruke na koga, primi Duha Svetoga." 

20 A Petar mu reče: "Novci tvoji neka budu s tobom na propast, što si pomislio, da se dar Božji može dobiti za novce. 

21 Nema tebi dijela ni zajednice u ovoj stvari, jer srce tvoje nije pravo pred Bogom. 

22 Okani se pakosti svoje i moli se Gospodinu! Možda će ti on tada još oprostiti pakost srca tvojega. 

23 Jer, kako vidim, ti si pun gorke žuči i uhvaćen si od zloće." 

24 Simon reče: "Molite se za mene Gospodinu, da me ne snađe ništa, od toga, što rekoste!" 

25 Oni su svjedočili i navješćivali riječ Gospodnju. Nato su se vratili u Jerusalem i navješćivali su još u mnogim mjestima samarijskim radosnu vijest. 

26 A anđeo Gospodnji reče Filipu: "Ustani i idi prema jugu na put, koji vodi od Jerusalema u Gazu! Put je pust." 

27 On ustade i pođe. I gle, čovjek Etiopljanin, dvoranin i dostojanstvenik Kandake, kraljice Etiopije, koji je bio nad svim riznicama njezinim, a bio je došao u Jerusalem, da se Pokloni Bogu. 

28 Sad se je on vraćao kući. Sjedio je na kolima svojim i čitao proroka Izaiju. 

29 Tada reče Duh Filipu: "Idi i pristupi tim kolima!" 

30 Filip pritrča i čuje, gdje čita proroka Izaiju. Upita ga: "Razumiješ li, što čitaš?" 

31 A on odgovori: "Kako bih mogao, ako me tko ne uputi" zamoli Filipa, te se pope i sjede s njim. 

32 A mjesto iz Pisma, što ga je čitao, bilo je ovo: "Kao ovca, što se vodi na zaklanje, i kao janje, što je nijemo pred onim, koji ga striže, ne otvori on usta svojih. 

33 U njegovu poniženju bila je uzeta osuda njegova. Tko da opiše naraštaj njegov, jer se njegov život uzima sa zemlje." 

34 Dvoranin upita Filipa: "Molim te, za koga ovo govori prorok? Za sebe ili za koga drugoga?" 

35 Tada uze Filip riječ i počne mu navješćivati radosnu vijest o Isusu, počevši od ovoga mjesta u Pismu. 

36 Kad su išli tako putem, dođoše do neke vode, "Evo voda", reče dvoranin. "Što brani, da budem kršten?" 

37 Filip reče: "Ako vjeruješ od svega srca, može to biti." On reče: "Vjerujem, da je Isus Krist Sin Božji." 

38 I zapovjedi, da stanu kola. Oba, Filip i dvoranin, siđoše na vodu, i on ga pokrsti. 

39 A kad izađoše iz vode, Duh Gospodnji uze Filipa, Dvoranin ga više ne vidje i pun radosti otide putem svojim. 

40 A Filip se nađe u Azotu. I prolazeći propovijedao je evanđelje u svim gradovima, dok ne dođe u Cezareju. 

Djela apostolska (Šarić)